 “पंजाबी फोकलोर दै अध्ययन दा कम्म अजें मसां शुरू होआ ऐ।  एहदे च शक नेई जे लोक-साहित्य कुसै बी अलाके दे फोकलोर दा इक म्हत्तवपूर्ण अंग ऐ, पर एह गल्ल बी बड़ी पक्की ऐ जे लोक-साहित्य गी लोकें-परम्पराएं ते सूल प्रेरणाएं(Basic Motivations) दा पूर्ण विश्वासयोग्य सूचक नेई मन्नेआ जाई सकदा।  एहदे कारण बड़े स्पश्ट न।  इक कारण ते एह ऐ जे लोक-साहित्य दे मौखिक रूपै च स्थिरता नेई हुंदी।  एह बदलदा रौंहदा ऐ ते दूऐ कारण ऐ जे लोक-गींतें ते लोक-साहित्य दे प्रतीक (Symbol), अभिप्राय (Motifs), अर्थ ते हवाले इन्ने चिर पूरी चाल्ली समझे-समझाए नेई जाई सकदे जिन्ना चिर लोक-परम्परा दे दूए रूपें जियां-लोक-धरम(Folk-Religion) लोक-विश्वास, अंध-विश्वास (Superstitions) मिथक कत्थां, जादू-टूना ते सस्कारी कर्मकांड (Rituals) इत्यादि कन्नै बी उंदा सरबंध नेई जोड़ेआ जा।  लोक-साहित्य दा, जिन्ना चिर लोक-परम्परा दे दूए अंगें कन्नै मेल-प्रसंग समझी नेई लैता जा उन्ने चिर लोक-परम्परा दे दूए अंगें कन्नै मेल-प्रसंग समझी नेई लैता जा उन्ने चिर उंदा मर्म नेई खु’लदा ते इस गल्लै दा त्रीआ कारण एह् ऐ जे जेह्ड़ा लोक-साहित्य किट्ठा कीता गेआ ऐ ओहदे बारे च बी अजें सिर्फ सतही ते सराह् नापूर्ण चर्चा मात्तर कीती गेई ऐ।  अज्जै तगर सिर्फ इक ‘रोमानी’ दृष्टिकोण कन्नै गै एहदा मूल्यांकन कीता गेआ ऐ।  फोकलोर बारै एह रोमानी दृष्टिकोण अपनी गै घेरेबंदी (Limitations) दा शकार होंदा ऐ।  इस चाल्ली कम्म करने दे पिच्छे किश प्रेरक प्रवृत्तियां रौह दियां न।  पैहली प्रवृत्ति ऐ अपने-अपने लोक-साहित्य दी बड़ेआई करनी।  उसी उज्जल रंगे च पेश करना।  एह दर-असल समाज दे परम्परावादी जीवन-तत्वें गी नमें युगै दे उनें प्रभावे कोला बचाने दा चेचा जतन हुंदा ऐ जेह्ड़ें पुराने जीवन दे परम्परावादी आस्था-विश्वासें आस्तें खतरा बनियै सामनै आवै करदे न।  पंजाबी फोकलोर पर कम्म करने आलै विद्वानें च आत्म-केन्द्रित होने दी इस भावाना दा स्पश्ट प्रभाव ऐ जेहदे कारण लोक-सस्ंकृति दे इ’नें अंगें गी बधाइयै-चढ़ाइयै बखानने दी प्रवृत्ति सैहज होई जंदी ऐ। 